Številka: 604-19/2022/2

Datum: 24. 10. 2022

Ministrstvo za delo, družino, socialne zadeve in enake možnosti na podlagi 94. člena Zakona o duševnem zdravju (Uradni list RS, št. 77/08, 46/15 – odl. US in 44/19 – odl. US; v nadaljnjem besedilu: ZDZdr) in 20. člena Pravilnika o načinu in vsebini obravnave v skupnosti ter vsebini, pogojih in načinu opravljanja izpita za koordinatorja obravnave v skupnosti (Uradni list RS, št. 49/09; v nadaljnjem besedilu: pravilnik) objavlja

**JAVNI POZIV**

**za imenovanje članov izpitne komisije**

**za opravljanje izpita za koordinatorja obravnave v skupnosti**

1. Ministrstvo za delo, družino, socialne zadeve in enake možnosti (v nadaljnjem besedilu: ministrstvo) objavlja javni poziv za imenovanje članov izpitne komisije za opravljanje izpita za koordinatorja obravnave v skupnosti (v nadaljevanjem besedilu: koordinatorja). Izpit se opravlja pred tričlansko komisijo, ki jo imenuje minister, pristojen za socialne zadeve (v nadaljnjem besedilu: minister) za obdobje treh let.

2. Kandidati za člane izpitne komisije za opravljanje izpita za koordinatorja morajo imeti najmanj univerzitetno izobrazbo[[1]](#footnote-1) in 10 let delovnih izkušenj, od tega vsaj 5 let na področju duševnega zdravja. Pri izboru se bo upoštevalo, da mora vsaj en član izpitne komisije imeti izkušnje s področja načrtovanja in koordiniranja storitev.

V komisijo za opravljanje izpita za koordinatorja bo imenovan po en član:

* s področja socialnega varstva,
* iz izvajalske sfere (zavodi, nevladne organizacije…) in
* s področja zdravstva.

Predsednik komisije je njen član s področja socialnega varstva. Članom komisije za opravljeno delo pripada plačilo, ki ga s sklepom določi minister.

3. Vloga kandidata za člana izpitne komisije za opravljanje izpita za koordinatorja mora vsebovati:

* osebne podatke (ime in priimek, naslov, EMŠO, telefonska številka, elektronski naslov, TRR);
* navedbo, s katerega področja se prijavlja (s področja socialnega varstva, iz izvajalske sfere ali s področja zdravstva);
* podatke in dokazila o izobrazbi;
* podatke in dokazila o delovnih in drugih relevantnih izkušnjah;
* izjavo kandidata, da:
* ni bil pravnomočno kaznovan za kaznivo dejanje, ki se preganja po uradni dolžnosti in za katero je zagrožena kazen zapora šestih mesecev ali hujša kazen;
* ni v kazenskem postopku za kaznivo dejanje, ki se preganja po uradni dolžnosti in za katero je zagrožena kazen zapora šestih mesecev ali hujša kazen;
* mu ni bila odvzeta poslovna sposobnost;
* izjavo kandidata, da za namen tega javnega poziva dovoljuje ministrstvu, da iz uradnih evidenc pridobi podatke iz prejšnje alineje.

Vloga mora biti pripravljena na obrazcu, ki je del tega javnega poziva, z izpolnjenimi vsemi rubrikami in izjavami. Vlogi morajo biti priložena dokazila o izobrazbi in dokazila o delovnih in drugih relevantnih izkušnjah.

4. Merila za izbor prispelih vlog

* Zahtevana stopnja izobrazbe iz 2. točke predmetnega javnega poziva zdravstvene, psihološke, socialne ali pedagoške smeri – 3 točke.
* Opravljen strokovni izpit iz socialnega varstva – 1 točka.
* Delovne izkušnje na področju duševnega zdravja – do 3 točke, in sicer:
* nad 5 do vključno 7 let delovnih izkušenj na področju duševnega zdravja – 1 točka;
* nad 7 do vključno 10 let delovnih izkušenj na področju duševnega zdravja – 2 točki;
* nad 10 let delovnih izkušenj na področju duševnega zdravja – 3 točke.
* Izkazane izkušnje s področja načrtovanja in koordiniranja storitev – 3 točke.

5. Kandidati morajo vlogo oddati v zaprti ovojnici s pripisom »Ne odpiraj − Javni poziv za imenovanje članov izpitne komisije za opravljanje izpita za koordinatorja obravnave v skupnosti« **priporočeno po pošti** ali **osebno** na naslov: Ministrstvo za delo, družino, socialne zadeve in enake možnosti, Štukljeva cesta 44, 1000 Ljubljana, in sicer do vključno 7. 11. 2022. Dodatno mora biti, kot del zgoraj navedene vloge, fizična oblika v celoti shranjena na USB ključek in priložena k vlogi.

Šteje se, da je vloga prispela pravočasno, če je do zadnjega dne roka za oddajo v poslovnem času ministrstva oddana v vložišču ministrstva ali če je do zadnjega dne roka oddana na pošto kot priporočena pošiljka.

Vloge, ki bodo oddane po roku, ne bodo obravnavane.

6. Komisija za izvedbo javnega poziva bo obravnavala vloge po vrstnem redu njihovega prispetja v skladu s kriteriji tega javnega poziva. Vrstni red prispetja posamezne vloge se določi, ko je vloga popolna (pripravljena v fizični obliki na ustreznem obrazcu in z vsemi zahtevanimi dokazili, fizična oblika pa tudi v celoti shranjena na priloženem USB ključku). Če prijavitelj odda nepopolno vlogo in jo na podlagi poziva ministrstva v nadaljevanju dopolni, se za čas prispetja šteje čas dopolnitve, s katero vloga postane popolna.

Komisija za izvedbo javnega poziva bo izbrala enega kandidata s področja socialnega varstva, enega kandidata s področja izvajalske sfere (zavodi, nevladne organizacije …) in enega kandidata s področja zdravstva. Izbrani bodo kandidati z najvišjim doseženim številom točk. V primeru enakega števila točk, bo izbran kandidat, katerega vloga bo prispela časovno prej.

7. Izbrane kandidate bo minister imenoval v komisijo za opravljanje izpita za koordinatorja.

8. Kandidati, ki ne bodo izbrani, bodo o tem pisno obveščeni.

9. Kontaktna oseba za dodatna pojasnila je Renata Brdar Tomažinčič, e-mail: [renata.brdar-tomazincic@gov.si](mailto:renata.brdar-tomazincic@gov.si), telefon: 01 369 7879.

10. V besedilu javnega poziva uporabljeni izrazi, zapisani v moški slovnični obliki, so uporabljeni kot nevtralni za ženske in moške.

MINISTRSTVO ZA DELO, DRUŽINO, SOCIALNE ZADEVE IN ENAKE MOŽNOSTI

1. Kot ustrezna se smatra najmanj visokošolska izobrazba druge stopnje in podobna izobrazba, in sicer:specializacija po visokošolski strokovni izobrazbi (prejšnja), visokošolska univerzitetna izobrazba (prejšnja), magistrska izobrazba (druga bolonjska stopnja), visokošolska izobrazba druge stopnje. [↑](#footnote-ref-1)